KLASA: P-297/23

URBROJ: 711-02-01/02-2024-05

Zagreb, 25. ožujka 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Damira Martinovića, OIB:**, **…………….,** **direktora trgovačkog društva Vodovod i odvodnja d.o.o., Šibenik do 23. travnja 2023.g.**, pokrenutom po službenoj dužnosti na radnom sastanku 16. studenog 2023. g. pod brojem: 711-I-2497-P-297/23-03-19, na 45. sjednici održanoj 25. ožujka 2024., donosi sljedeću

**ODLUKU**

1. **Propustom podnošenja imovinske kartice Povjerenstvu u roku od 30 dana od prestanka obnašanja dužnosti, obveznik Davor Martinović, direktor trgovačkog društva Vodovod i odvodnja d.o.o., Šibenik do 23. travnja 2023.g. počinio je povredu članka 10. stavka 2. ZSSI-a.**
2. **Za povredu ZSSI-a, opisanu pod točkom II. ove izreke, obvezniku Damiru Martinoviću izriče se opomena.**

Obrazloženje

Povjerenstvo je uvidom u Registar imovinskih kartica utvrdilo kako obveznik Damir Martinović, direktor trgovačkog društva Vodovod i odvodnja d.o.o., Šibenik do 23. travnja 2023.g., nije podnio imovinsku karticu povodom prestanka obnašanja navedene dužnosti.

Slijedom navedenog, Povjerenstvo je na stručnom radnom sastanku Povjerenstva održanom dana 16. studenog 2023. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a te je o istome obavijestilo obveznika obaviješću Broj: 711-I-2497-P-297/23-03-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik je navedenu obavijest Povjerenstva uredno zaprimio dana 09. prosinca 2023.g., ali se na istu nije očitovao.

U tijeku postupka Povjerenstvo je utvrdilo da je obveznik Damir Martinović, u smislu ZSSI-a, obnašao dužnost direktora trgovačkog društva Vodovod i odvodnja d.o.o., Šibenik od 25. prosinca 2021.g. do 23. travnja 2023.g. slijedom čega je, sukladno čl. 3. stavku 1. podstavku. 40. ZSSI-a, dužan postupati sukladno odredbama ZSSI-a.

Nadalje, Povjerenstvo ističe kako je člankom 10. stavka 2. ZSSI-a propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznik nije u roku 30 dana od prestanka obnašanja dužnosti odnosno u roku 30. dana od 23. travnja 2023.g. podnio imovinsku karticu povodom, čime je povrijedio odredbu čl. 10. stavka 2. ZSSI-a.

Povjerenstvo ističe kako je uvidom u Registar imovinskih kartica utvrđeno da je obveznik navedenu imovinsku karticu podnio naknadno i to dana 21. prosinca 2023.g.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv kojeg se do sada nisu vodili postupci pred Povjerenstvom kao i da je isti uredno ispunjavao obvezu podnošenja imovinskih kartica. Povjerenstvo je u obzir uzelo i činjenicu da je obveznik naknadno ispravio svoju povredu na način da je dana 21. prosinca 2023.g. dostavio imovinsku karticu povodom prestanka obnašanja dužnosti direktora trgovačkog društva Vodovod i odvodnja d.o.o., Šibenik, stoga je Povjerenstvo smatralo opravdanim obvezniku izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Damir Martinović, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana